Lukuaika noin 2 min

Yksinyrittäjät voivat hakea koronavirustilanteessa 2 000 euron suuruista tukea yrityksen sijaintikunnasta. Tuki myönnetään yksinyrittäjän toiminnan harjoittamisesta johtuvien menojen kattamiseen.

Työ- ja elinkeinoministeriön (TEM) tiedotteen mukaan haku pyritään avaamaan kunnissa mahdollisimman pian, mutta viimeistään kahden viikon kuluessa. TEM kertoo, että kunnille tehdään tuen myöntämistä varten käytännönläheiset ohjeet ja valmis hakulomakepohja.

Tukea voi hakea yksin taloudellista toimintaa harjoittava Suomessa toimiva päätoiminen yrittäjä, riippumatta toiminnan oikeudellisesta muodosta ja rahoitustavasta. Yksinyrittäjä on yrittäjä tai ammatinharjoittaja, jolla ei ole palveluksessaan palkattua työvoimaa. Myös freelanceyrittäjät lasketaan mukaan.

Yrityksessä saattaa olla useita yrittäjäasemassa olevia henkilöitä, jotka eivät ole palkansaajan asemassa eli työsuhteessa, mutta ei välttämättä yhtään työsuhteista henkilöä. Tällaiset yritykset kuuluvat ely-keskusten palveluiden piiriin.

Innovaatiorahoituskeskus Business Finlandista tukea voivat hakea osakeyhtiöt sekä kommandiittiyhtiöt, avoimet yhtiöt ja osuuskunnat, jotka työllistävät vähintään kuusi työsuhteessa olevaa henkilöä.

Avustuksen myöntämisen ehtona on yksinyrittäjän osoittama merkittävä heikentynyt taloudellinen tilanne ja liikevaihdon lasku koronaviruksen takia 31.12.2019 jälkeen.

Tiedotteen mukaan tuki on harkinnanvarainen, eikä sitä voi myöntää, jos yritys on ollut taloudellisissa vaikeuksissa ennen koronakriisiä. Tukea ei myöskään voi myöntää yritykselle, jolla on verovelkoja.

Avustusta voidaan maksaa kuluvan vuoden maaliskuun alun ja elokuun lopun välillä syntyneisiin kustannuksiin. Tuki on määräaikainen, ja sitä voi hakea syyskuun loppuun asti.

Tuki huomioidaan työttömyysturvaa haettaessa

Tukea voi hakea rinnakkain yrittäjille tulossa olevan laajennetun työttömyystuen kanssa. Jos yksinyrittäjä on hakenut tukea kunnista, se otetaan myöhemmin huomioon haettaessa työttömyysturvaa.

TEM kertoo, että valtio ja kunnat tekevät tuen myöntämisestä toimeksiantosopimuksen, joka perustuu Kuntaliiton ja työ- ja elinkeinoministeriön yhdessä valmistelemaan sopimuspohjaan. Valtio rahoittaa tuen kokonaan.

Myönnettävissä oleva tukisumma määritellään kuntakohtaisesti sen mukaan, kuinka paljon kunnassa on yksinyrittäjiä. Kunnan käytettävissä oleva rahoitus on laskennallinen osuus valtion myöntämästä 100 miljoonasta eurosta.